Pumas al wat vir CB-opflikkering kan sorgDie Pumas is al span wat Vrydag ŉ bietjie opflikkering aan ŉ flou Curriebekerprogram kan verskaf. Dit sal egter ŉ enorme verrassing wees indien die Laevelders, selfs op hul tuisveld in Nelspruit, die voortstuwende Sharks kan stuit. Die KwaZulu-Natallers is onoorwonne in die reeks sedert hul Superrugby-verpligtinge afgehandel is en is die onbetwiste gunsteling om die rondomtalie bo-aan die punteleer af te sluit. Dis nietemin die enigste wedstryd in die reeks wat ŉ mate van belangstelling ontlok. Die enigste fut wat daar nog in die naweek se kragmetings oor was, is uitgehaal toe die Cheetahs met ŉ pennestreep van die Curriebeker-voorloper tot die reeks se melkkoei verneder is. Dis onsinnig om te dink die Vrystaat kan betekenisvol aan die reeks deelneem as sy 30 beste spelers in ŉ oorsese reeks speel en die Westelike Provinsie sal dit Saterdag op Nuweland weer uitwys. Vrydag se ander wedstryd tussen die twee agterosse, Griekwas en die Goue Leeus, lok waarskynlik nie groter belangstelling as onder hul mees stoere ondersteuners nie. Nie een van die twee het nog vanjaar die verbeelding gaande gemaak nie en dis moeilik om ŉ gunsteling te bepaal. Vrydag 17:00 Pumas teen Sharks, Mbombela-stadion, Nelspruit. 19:15 Griekwas teen die Goue Leeus, Griekwapark, Kimberley. Saterdag 15:00 WP teen Vrystaat Cheetahs, Nuweland, Kaapstad.